L'auto, automóbil (d'o griego αὐτός, a si mesmo, y d'o latín mobilis, que se mueve) u localment votura (en chistabín) ye un vehiclo de quatro ruedas destinato a lo transporte de presonas, con capacidat d'entre dos y ueito posientos. As ruedas debanteras d'os autos pueden mover-sen ta os dos costaus ta realizar chiros y prener as curvas. Se desplaza gracias a un motor d'esclatiu que funciona con una mezcla, gasolina u de gasoil y aire, en bells países dita mezcla se fabrica a partir de bellas plantas con a fabricación de biodiésel. Actualment s'han prencipiato a desembolicar y producir autos con motors que funcionan con un tipo de propulsión alternativa u combinando qualques tipos de motor de propulsión. Destacan los que funcionan con diferents tipos de gas (prencipalment os motors d'hidrocheno, gas natural u metano), os motors pa autos con motor electrico, anque l'autonomía d'istos vehiclos ye encara limitata debito a lo peso d'as baterías y os motors hibridos que combinan las propiedatz de dos tipos de motor aconseguindo millors prestacions.